Med den politiske aftale blev ø-lejren fejet af bordet, og borgerne i området omkring Stege Bugt får nu ikke et udrejsecenter for afviste eller udviste, kriminelle udlændinge på øen Lindholm.

- Det er en kæmpe, kæmpe stor dag. Det er fuldstændig ubeskriveligt. Man forstår slet ikke, hvad det er for en gidseltagning, vi har været i i syv måneder. Nu er vi pludselig blevet sluppet fri og kan se vores fremtid, vores børns fremtid, vores børns tryghed og vores liv blomstre igen, siger Camilla Schmøde.

Camilla Schmødes mand vækkede hende sent i aftes. Efter at have sovet på nyheden er det stadig ikke helt gået op for hende, at Lindholm nu er et afsluttet kapitel.

- Fuldstændig euforisk. Der gik flere timer, før jeg overhovedet kunne finde ro igen. Jeg skrev med rigtig mange mennesker. Både borgere i Kalvehave og nogle af de politikere, som vi har haft en tæt kontakt med. Det har været helt fantastisk.

Borgmester: Fælles kamp er lykkedes

En af de politikere, der ligesom Camilla Schmøde og Thomas Finke har kæmpet imod den tidligere regerings plan om et udrejsecenter på Lindholm, er borgmester i Vordingborg Kommune Mikael Smed (S).

- Jeg er rigtig glad for, at en fælles kamp for ikke at få et udrejsecenter placeret midt i et turistskønt område er lykkedes, siger Mikael Smed, der allerede i går aftes fik en SMS fra Magnus Heunicke (S) med den gode nyhed.